Američko gospodarstvo najvjerojatnije će odrediti Obamine prioritete u 2010.
Mnoge inicijative predsjednika Obame, neće pokazati nikakve rezultate sve do nakon izbora u studenome, a rezultati tih izbora kao i usp
Kako se približava godina dana otkako je Barack Obama stupio na dužnost,američki se predsjednik već priprema na svoju drugu godinu u Bijeloj kući. Američko gospodarstvo, rat u Afganistanu i izbori za Kongres u studenome mogli bi u velikoj mjeri utvrditi hoće li predsjednik uspjeti ostvariti svoje ciljeve. Predsjednik Obama je proveo veći dio 2009. godine pokušavajući popraviti situaciju na gospodarskom planu, obilazeći tvornice i promičući svoj plan gospodarskog oporavka. Kako će se o mnogim zastupničkim mjestima u Kongresu odlučivati na izborima u studenome, politički analitičar Nathan Gonzales, urednik publikacije Rothenberg Political Report, vjeruje da će predsjednik Obama i nadolazeću godinu provesti na prilično sličan način. : Najgora stvar koja se može dogoditi predsjedniku i demokratima jest da se gospodarska situacija nastavi pogoršavati i da se za to počne njih okrivljavati. Ako se obje ove pretpostavke ostvare, to bi moglo dovesti do za njih katastrofalnih rezultata na izborima. Posljednji podaci pokazuju da je američko gospodarstvo počelo s oporavkom. Međutim, stopa neuposlenosti je dosegla dvoznamenkasti broj po prvi put u posljednjih 26 godina. Bivši predsjednik Republikanskog nacionalnog odbora Ed Gillespie kaže da mnogi Amerikanci krive predsjednika Obamu za visoku stopu neuposlenosti. : Veći porezi, veća državna potrošnja, veći dug, češće vladine intervencije u ekonomiju, u banke, u automobilsku industriju, u zdravstvo i energetiku – građani smatraju da su te predsjednikove odluke krive za slabo zapošljavanje. Međutim, Robert Borosage iz Kampanje za budućnost Amerike, tvrdi da je predsjednik Obama spriječio daljnji gubitak radnih mjesta. : Ovdje imate predsjednika koji pokušava učiniti velike stvari, važne za ovu zemlju. A imate i ekonomiju koju njegov plan oporavka čuva od daljnjeg pogoršavanja i koja će početi bilježiti rast. Obrnuti situaciju u afganistanskom ratu bit će najvjerojatnije najvažniji prioritet predsjednika Obame 2010. Godine. U Afganistanu sve je više nasilja,pada podrška javnosti za taj rat, čak su i kongresni zastupnici iz predsjednikove Demokratske stranke kritizirali predsjednikov plan o upućivanju dodatnih desetaka tisuća vojnika u tu zemlju. Politički analitičar Nathan Gonzales kaže da će se s kongresnim izborima u studenome, predsjednik naći pod pritiskom da pokaže neke rezultate. : Predsjednik Obama mora pokazati da ima planove za Irak i Afganistan, da ih provodi i da oni funkcioniraju. Ed Gillespie slaže se s time da je predsjednik Obama sučeljen s teškom situacijom u Afganistanu. : Kad ste predsjednik Sjedinjenih Država, ne traže od vas da odlučite o stvarima o kojima je lako donijeti odluku, već o onima o kojima je teško odlučiti.Kad dođe do vašeg stola, to je već teška odluka. I vjerujem da sad predsjednik Obama shvaća razliku između toga što je natjecati se za predsjednika i biti predsjednik. I dok će se predsjednik Obama nositi s Afganistanom i drugim vanjskopolitičkim pitanjima,još uvijek će najvjerojatnije pokušavati ostvariti svoje unutarnjopolitičke prioritete kao što su reforma imigracijskog sustava, borba protiv klimatskih promjena i otvaranje radnih mjesta u tzv. Sektoru „čiste industrije“. Nathan Gonzales smatra da će izborna kampanja biti prepreka predsjednikovim glavnim inicijativama. : Ulazeći u 2010. godinu, bit će teže progurati neke kontroverzne zakonske prijedloge, jer će se mnogi demokrati i republikanci i u Senatu i u Zastupničkom domu natjecati za ponovni izbor. Mnoge inicijative predsjednika Obame, poput reforme sustava zdravstvene zaštite, neće pokazati nikakve rezultate sve do nakon izbora u studenome. A rezultati tih izbora kao i uspjeh predsjedničkog mandata Baracka Obame mogli bi, još jednom, ovisiti o njegovoj sposobnosti uvjeravanja.